এ রকম এক পরিস্থিতিতে ভোটের বাজেট আপাতত দেশের মানুষকে খানিকটা স্বস্তি হয়তো দেবে, কিন্তু বৈষম্য কমাবে কতটা, সে প্রশ্নও উঠছে। বেসরকারি গবেষণা সংস্থা সেন্টার ফর পলিসি ডায়ালগের (সিপিডি) বিশেষ ফেলো মোস্তাফিজুর রহমান এ নিয়ে প্রথম আলোকে বলেন, ‘বিশ্বজুড়েই বাজেটের মূল দর্শন হচ্ছে সম্পদ ও আয়ের পুনর্বণ্টন। যেমন ধনীদের থেকে বেশি ও গরিবদের থেকে কম কর নিতে হবে। আমাদের বাজেটে বিষয়টি অনুপস্থিত।’ তিনি আরও বলেন, দারিদ্র্যের হার কমছে। কিন্তু চিন্তার বিষয় যে বাড়ছে আয়বৈষম্য, সম্পদবৈষম্য এবং ভোগবৈষম্য। টেকসই উন্নয়ন লক্ষ্যের (এসডিজি) মূল দর্শন হচ্ছে, কাউকে পেছনে ফেলা যাবে না। বাজেট করতে হবে একে মাথায় নিয়ে।